Versoekings - Solidariteit WêreldSolidariteit Wêreld
Tuis › 10 minute voor werk Juig › Versoekings
Lees Lukas 4:1–13.
Dink 'n bietjie aan die lekker sampioene wat 'n mens in die supermark koop en in die kos gooi. As jy in 'n woud loop, of selfs in die tuin rondsoek, sal jy dikwels paddastoele sien groei wat ook lekker lyk. Maar as jy daarvan sou eet omdat jy so lus is vir sampioene, sal jy dodelik siek word. Daardie paddastoele is giftig! Versoekings lyk lekker, selfs onskuldig, maar dit bly gevaarlik, selfs dodelik! Want met versoekings wil die duiwel die slegste in ons na vore bring.
Esopus vertel in een van sy fabels van 'n wildsbokkie met 'n blinde oog. Sy kon niemand van haar blinde kant af sien kom nie. Daarom het sy die gewoonte aangeleer om altyd bo-op 'n krans langs die see te wei met haar blinde oog na die see se kant toe. So kon sy met haar goeie oog op die uitkyk wees vir jagters wat van die land se kant af kom, terwyl haar blinde oog na die see se kant gedraai was, want van daardie kant het sy geen gevaar verwag nie.
Maar een dag het 'n klomp matrose met hul bootjie verbygevaar en gesien hoe die bokkie rustig wei. Een van hulle het sy pyl en boog geneem en die bokkie doodgeskiet. Esopus se kommentaar op die storie was dat moeilikheid altyd kom vanuit die rigting wat ons dit die minste verwag!
Die duiwel gaan rond totdat hy agterkom waaroor ons houtgerus is. Op daardie plek, wat dan eintlik ons swakste plek is, versoek hy ons. Wees op die uitkyk vir versoekings! Dink daarom 'n bietjie hieroor na:
In watter soort omstandighede bevind jy jouself elke keer wanneer jy swig voor versoeking? Hoe kan jy dit vermy?
Wat veroorsaak dat jy nie met sekere slegte dinge kan breek nie? Hoe gaan jy van daardie dinge ontslae raak? Leer om néé te sê. Ondersoek jou lewe daagliks aan die hand van die bogenoemde twee vrae.